ES+ erdvėje toliau matyti teigiama epidemiologinės padėties tendencija. Per pastarąsias 14 dienų ES+ erdvėje, išskyrus kelis regionus, nustatyta mažiau nei 100 naujų infekcijos atvejų 100 000 gyventojų. Atsižvelgiant į gegužės 13 d. komunikatą ir jame pateiktas rekomendacijas, šiuo metu galima teigti, kad visos valstybės narės pradėjo bent jau pirmąjį etapą, kaip nurodyta komunikate (t. y. pradėjo iš dalies panaikinti kelionių apribojimus ir vidaus sienų kontrolę).

Laikydamasi šių principų, Komisija gegužės 13 d. pateikė komunikatą „Laipsniško ir koordinuoto judėjimo laisvės atkūrimo ir vidaus sienų kontrolės atšaukimo metodas“, kuris yra su turizmu ir transportu susijusių paramos priemonių rinkinio dalis. Šiame komunikate nustatytas koordinuotas, subalansuotas ir laipsniškas kelionių apribojimų ir kontrolės prie vidaus sienų panaikinimo metodas, taip pat apžvelgiamas antras etapas – nebūtinų kelionių į ES per išorės sieną apribojimų panaikinimas. Šių procesų seka aiški, tačiau jie gali būti grindžiami iš esmės panašiu metodu ir kriterijais, susijusiais su epidemiologine padėtimi, plitimo valdymo priemonėmis, įskaitant fizinio atstumo laikymąsi, taip pat atsižvelgiant į ekonominius ir socialinius aspektus.

Laisvu judėjimu grindžiamoje bendroje erdvėje be vidaus sienų kontrolės, kokia yra Šengeno erdvė, turėtų būti taikoma bendra ir griežtai koordinuojama ES išorės sienų politika, o dabartinės pandemijos aplinkybėmis dar labiau reikia nuoseklaus ir bendro požiūrio trečiųjų šalių atžvilgiu, visų pirma siekiant apsaugoti visuomenės sveikatą. Nuo pandemijos pradžios Europos Komisija, kiek įmanoma, stengėsi užtikrinti, kad visų ES valstybių narių ir Šengeno asocijuotųjų valstybių veiksmai būtų vienodi.

Kadangi ES jau vyksta kelionių apribojimų ir vidaus sienų kontrolės panaikinimo procesas, galima pradėti antrąjį bendrame veiksmų plane nustatytą proceso etapą. Valstybės narės, remdamosi savo kompetencija sienų srityje, turėtų pradėti diskusijas dėl šalių, kurių atžvilgiu panaikins kelionių apribojimus, sąrašo. Sprendimų veiksmingumas priklausys nuo to, ar juos tuo pačiu metu ir vienodai įgyvendins visos valstybės narės prie visų išorės sienų.

Be to, iš pastarųjų mėnesių patirties paaiškėjo, kad reikia išplėsti keliautojų, kuriems taikoma išimtis, kategorijas. ES piliečiams, Šengeno asocijuotųjų valstybių piliečiams ir teisėtai valstybėse narėse gyvenantiems trečiųjų šalių piliečiams bei jų šeimos nariams turėtų būti leidžiama keliauti į ES+ erdvę bet kokiu tikslu, o ne tik grįžti namo. Jei jie keliauja iš trečiųjų šalių, kurioms ir toliau taikomi nebūtinų kelionių apribojimai, jiems gali būti taikomi paskirties valstybės narės sveikatos reikalavimai, pavyzdžiui, saviizoliacija.

Nors gali reikėti atsižvelgti į ekonominius ir socialinius aspektus, svarstant kelionių apribojimų prie išorės sienų panaikinimą turėtų būti remiamasi toliau išvardytais kriterijais (jie iš esmės atitinka gegužės 13 d. komunikate išdėstytus kriterijus).

(I)Trečiosios šalies epidemiologinės padėties panašumo vertinimas ir atsakas į COVID-19.

Kelionių apribojimai pirmiausia turėtų būti panaikinti toms trečiosioms šalims, kurių epidemiologinė padėtis panaši į vidutinę epidemiologinę padėtį ES+ erdvėje, ar už ją geresnė ir kurios turi pakankamai pajėgumų. Dėl to su trečiąją šalimi susiję turimi duomenys turėtų būti pakankamai patikimi, kad būtų galima priimti sprendimus. Kelionių apribojimai neturėtų būti panaikinami toms trečiosioms šalims, kurių padėtis prastesnė nei ES+ erdvės vidurkis.

Pagrindiniai kriterijai trečiosios šalies atžvilgiu turėtų būti vertinami remiantis turimais susijusios šalies, Europos ligų prevencijos ir kontrolės centro (ECDC) ir Pasaulio sveikatos organizacijos (PSO) duomenimis:

-naujų infekcijos atvejų skaičiumi 100 000 gyventojų,

-naujų infekcijos atvejų dažnio tendencija ir

-bendru šalies atsaku į COVID-19, atsižvelgiant į turimą informaciją apie tokius aspektus kaip testavimas, stebėjimas, kontaktų atsekimas, plitimo valdymas, gydymas ir duomenų teikimas.

(II)Plitimo valdymo priemonės kelionės metu, įskaitant fizinio atstumo laikymąsi, kartu kuriant ir išlaikant pasitikėjimą.

Būtina sąlyga siekiant panaikinti kelionių apribojimus – gebėjimas užtikrinti, kad plitimo valdymo priemonės, kaip antai fizinio atstumo laikymasis, būtų taikomos per visą kelionę nuo išvykimo iki paskirties vietos, įskaitant bet kokį galimą tranzitą per didelės rizikos zonas. Tais atvejais, kai fizinio atstumo laikymąsi užtikrinti sunkiau, reikėtų nustatyti papildomas nediskriminacines ir proporcingas apsaugos priemones ir kitas priemones, kuriomis būtų užtikrintas lygiavertis apsaugos lygis, atsižvelgiant į Komisijos transporto ir apgyvendinimo bei maitinimo paslaugų sektoriui skirtas rekomendacijas.

Kitas svarstytinas aspektas – kokiu mastu galima tikėtis, kad per atitinkamą trečiąją šalį tranzitu vyks keliautojai iš trečiųjų šalių, kurios dar neatitinka kriterijų.

(III) Abipusiškumo principas ir rekomendacijos keliautojams.

Daugelis trečiųjų šalių taip pat yra nustačiusios kelionių apribojimus iš ES atvykstantiems piliečiams. Tam kad ES piliečiams būtų taikomos vienodos sąlygos, trečioji šalis taip pat turėtų panaikinti ES atžvilgiu taikomus kelionių apribojimus, kad ES atžvilgiu būtų taikomos tokios pačios ar panašios kelionių sąlygos. Tai turėtų būti taikoma visoms ES ir Šengeno valstybėms ir negali būti taikoma pasirinktinai.

Turėtų būti atsižvelgiama į valstybių narių paskelbtas rekomendacijas keliautojams dėl atitinkamos trečiosios šalies, atsižvelgiant į tai, kad abipusiškumo principu panaikinus kelionių apribojimus greičiausiai padaugės kelionių iš ES į atitinkamą trečiąją šalį. Epidemiologinė padėtis trečiojoje šalyje turėtų būti pakankamai stabili, kad būtų galima per ateinančius mėnesius pakankamai užtikrintai išvengti didelio masto įstrigusių piliečių repatriacijos.

(IV) Kontrolinis sąrašas.

Pagal pirmiau nurodytus kriterijus parengtas priede pateiktas kontrolinis sąrašas, kuriuo turėtų būti naudojamasi siekiant priimti būtiną koordinuotą valstybių narių sprendimą. Šio kontrolinio sąrašo tikslas – nustatyti bendrą valstybių narių poziciją, taigi ir bendrą metodą ES+ erdvėje, siekiant įvertinti, ar padėtis trečiojoje šalyje yra stabili ir ar kovos su virusu priemonės yra pakankamos, kad būtų galima panaikinti nebūtinų kelionių į ES+ erdvę apribojimą. Daugiau informacijos apie šio proceso koordinavimą pateikiama V skyriuje „Koordinavimo mechanizmas“.

Valstybės narės taip pat turėtų informuoti keliautojus apie prievolę laikytis nacionalinių taisyklių dėl plitimo valdymo priemonių arba fizinio atstumo laikymosi taisyklių. Pavyzdžiui, tai galėtų būti pateikiama vienoje bendroje prieinamoje interneto svetainėje, kurioje keliautojai galėtų iš anksto rasti informacijos. Be to, siekiant užtikrinti, kad į jų teritoriją atvykę piliečiai gautų tinkamą informaciją, ir, kai praktiškai įmanoma, automatinę SMS žinutę, kurioje būtų pateikta informacija apie nacionalinį arba regioninį informacijos centrą ir būtų galima susipažinti su specialiomis per COVID-19 pandemiją taikomomis priemonėmis ir apribojimais, taip pat informacija apie tai, į ką kreiptis, jei asmeniui pradeda reikštis su COVID-19 susiję simptomai. Komisija padės valstybėms narėms užtikrinti, kad piliečiai ir keliautojai gautų visą reikiamą informaciją.

V Koordinavimo mechanizmas

Nuo protrūkio pradžios Komisija ir valstybės narės reguliariai keitėsi informacija ir gerąja patirtimi įvairiuose forumuose, be kita ko, techniniu lygmeniu Informacijos apie COVID-19 grupėje vidaus reikalams ir Sveikatos saugumo komitete. Todėl Komisija ir toliau rems šiuos forumus, skirtus keistis tokia informacija, siekdama sudaryti palankesnes sąlygas ir pasirengti priimti būtiną koordinuotą valstybių narių sprendimą, kuriuo būtų nustatomos trečiosios šalys, kurioms būtų laipsniškai panaikinami kelionių apribojimai prie išorės sienų, remiantis visais susijusiais šaltiniais, įskaitant ECDC ir PSO.

Taip pat labai svarbu, kad būtų aiškus centrinis punktas, kuriam būtų pranešama apie visas priemones ir veiksmus, kurių valstybės narės ėmėsi ir apie kuriuos būtų informuojama Komisija ir kitos valstybės narės. Be to, turėtų būti imamasi tvirtų ir koordinuotų komunikavimo ir informavimo veiksmų su trečiosiomis šalimis. ES delegacijos dalyvaus šioje veikloje ir gali padėti ją vykdyti.